Terje Emberland

Terje Emberland (født Terje Olerud 13. august 1956), er en norsk religionshistoriker og forfatter, som er forsker I ved Senter for studier av Holocaust og livssynsminoriteter i Oslo.

Bakgrunn og virke 

Han er cand.mag. med idehistorie, religionshistorie og generell historie i fagkretsen og ble senere cand.philol. og dr. philos i religionshistorie.

Emberland har skrevet en rekke artikler og bøker om moderne religiøsitet, nazismens og antisemittismens historie og norsk okkupasjonshistorie, blant andre Religion og rase. Nyhedenskap og nazisme i Norge 1933 - 1945, Det ariske idol. Forfatteren, eventyreren og nazisten Per Imerslund (med Bernt Rougthvedt), Himmlers Norge. Nordmenn i det storgermanske prosjekt (med Matthew Kott) og Da fascismen kom til Norge. Den Nasjonale legions vekst og fall, 1927-1928. Han har også redigert flere artikkelsamlinger om SS-forskning, konspirasjonsteorier og okkulte «tåkefyrster". Han var kalt som ekspertvitne i saken mot Anders Behring Breivik. I 2019 utgav han sammen med Asbjørn Dyrendal en kort innføringsbok i Hva er konspirasjonsteorier til Universitetsforlagets Hva er-serie. I 2022 utgav han boken Fra gutterommet til Gestapo. En historie om radikalisering. Den nasjonalsosialistiske subkulturen i Norge 1932 - 1940 (Dreyer).

Han ble knyttet til Senter for studier av Holocaust og livssynsminoriteter som seniorforsker i 2006 og er per 2021 forsker 1 ved senteret, Han er dessuten tilknyttet Universitetet i Oslos Senter for ekstremismeforskning (C-REX). 

Terje Emberland har også skrevet kriminalromaner og hørespill for NRK, sammen med Bernt Rougthvedt.

Emberland er medstifter av Foreningen Skepsis. Under sitt daværende navn Terje Olerud stiftet han i 1974 Hedningsamfunnet sammen med Audun Eckhoff og Knut Ås.

Terje Emberland spiller gitar i jazzorkesteret Svarte Svingende. Sammen med Torstein Arisholm, Roy Knudsen, Nils Nordberg og Åsmund Feidje publiserer han podcastserien Nervøse tider, om politikk, religion og kriminalitet i norsk førkrigstid.

Referanser

Eksterne lenker 
 

Norske religionshistorikere
Norske krigshistorikere
Norske sakprosaforfattere
Norske krimforfattere
Holocaustsenteret